OČKO  10/2021 október
mesačník pre nevidiacich a slabozrakých Nitrianskeho kraja. S podporou Mesta Nitra vydala SINA Nitra n.o. a KR  ÚNSS Nitra, Nedbalova 540/17, 949 11 Nitra
0911/328 921, 0911/328922, hovoriaciweb@gmail.com

Obsah :
Poukážky na taxi   .........................................................  1
Navštívime AS Mlynské Nivy   ....................................... 2
Biela pastelka 2021     ................................................... 2
Predbežne o Dni nevidiacich   ....................................... 3
Takejto práci česť    ........................................................4
Zapojte sa do klubových aktivít   ................................... 4

Poukážky na taxi
Toľko žiadané poukážky na bezplatné jazdy sú opäť tu, po rokoch otvárame program Tyflotaxi, ktorý financujeme z prostriedkov SINA Nitra n.o.
Základné informácie:
●   Poukážky budú použiteľné výhradne na taxíky VIA TAXI Vo frekventovaných časoch čiže, v špičke má VIA TAXI viac ako 40 vozidiel, takže by nemalo dochádzať k dlhým čakacím dobám.
●  1 poukážka je určená na jazdu v cene 2,30 €
●   VIA TAXI má po meste Nitra jednotnú tarifu 2,30 (napr. 
z Klokočiny až na Dolnozoborskú), dlhšiu trasu napr. do 
Dražoviec či Lužianok si zákazník dopláca podľa 
kilometrov, tak to bude i s poukážkami, možno použiť aj 
viac poukážok s prípadným doplatkom
●   Platnosť poukážok je do konca roka 2022
●   Každý účastník programu dostane 20 poukážok za 
účastnícky poplatok 5 €, čiže získa poukážky v hodnote 
46 €, môže si však požiadať aj o polovičný balíček
s polovičným poplatkom
●   O poukážky si môže požiadať člen ZO ÚNSS Nitra, ktorý 
je držiteľom preukazu ŤZP s č.p. a má uhradené členské 
     príspevky do roku 2021 vrátane
●   Záujemcovia si poukážky môžu vyzdvihnúť od pondelka 25. októbra a to každý pondelok a štvrtok od 9:00 do 12:00 v stredisku SINA Nitra u p. Držíkovej LEN PO TELEFONICKEJ DOHODE. 

Navštívime AS Mlynské Nivy
V Bratislave bola otvorená jedna z najmodernejších autobusových staníc v Európe. 5 podlaží, 100 prevádzok obchodov a služieb, 36 nástupíšť. Mnohí z nás Bratislavu navštevujeme a pri návrate domov sa potrebujeme dostať rýchlo na autobus, čo môže byť v tak veľkom komplexe pri jeho neznalosti a zrakovom postihnutí problém. Aby sme sa vedeli rýchlo zorientovať, pripravili sme exkurziu na AS Mlynské Nivy, ktorá sa uskutoční v stredu 20. októbra s odchodom o 8:30 hod.
Pokiaľ sa prihlási väčšie množstvo záujemcov, objednáme osobitný autobus, v opačnom prípade pôjdeme linkovým, o tom sa dohodneme so záujemcami. Stanicu nám odprezentuje osoba nadmieru povolaná - Mgr. Eva Metonová, (my starší si ju pamätáme pod dievčenskym priezviskom Tatarková), inštruktorka POSP z KS ÚNSS Bratislava. Komplex je vybavený orientačnými prvkami a my sa naučíme ich využívať. Hláste sa na tel. 0911 328921 - J. Zbranek.

Biela pastelka 2021
Máme za sebou 24. september, hlavný deň našej 20 ročnej verejnej zbierky. Táto doba zbierkam príliš nepraje, Biela pastelka si však vytvorila dobré meno, verejnosť ju dobre pozná a v školách sa na ňu deti tešia. Tieto okolnosti prispeli k tomu, že na účte zbierky bolo v čase uzávierky Očka 162 604 €. V Nitrianskom kraji sme dosiahli výnos 21 347,86 €, v okrese Nitra naša ZO spoločne s KS ÚNSS vyzbierali 10 167,87 €, v okrese Topoľčany, kde naša ZO tiež zbierku organizuje, to bola suma 2 235,92 €. Rekordnú sumu v jednej pokladničke 974,18 € dosiahli naše členky T. Uharčeková a I. Zbranková so svojimi asistentkami E.Švejdíkovou a I. Vargovou vo FN Nitra. Naše poďakovanie za obetavú prácu a príspevky patrí všetkým dobrovoľníkom a darcom. Menovite uvádzame našich členov, ktorí dali k dispozícii svoje kone pod kapotou a rozviezli zbierku do 42 škôl – Lacovi Fúskovi, Věre Blahovej, manž. Smatanovým, Eve Hrnčárovej, Mariánovi Benadovi, Erike Šodorovej a Petrovi Bujnovi, ktorý roznášal po dedinách bez auta. Osobitné poďakovanie patrí Oľge Držíkovej, ktorá okrem rozvozu a organizácie zbierky v Topoľčanoch pre našu ZO všetko pripravila -  do igelitiek nabalila pokladničky, pastelky, letáky, povolenia, plagáty, diplomy, tričká – celkom 53 balíčkov. 

Predbežne o Dni nevidiacich
Vlani sme sa nestretli, tohto roku by sme sa stretnúť chceli a to v sobotu 20. novembra. Všetko však záleží na vývoji situácie. Reštaurácia Olympia, kde máme na tento termín rezerváciu, momentálne funguje v režime s maximálnym počtom osôb 50 zaočkovaných alebo 25 OTP. Novembrové Očko pripravíme tak, aby ste v ňom našli pozvánku včas. 
Takejto práci česť
Uložiť na skrine krabice alebo iné predmety, nie je až tak veľký problém, ale 15 nafúknutých fit lôpt, to už problém je. Padajú, gúľajú sa, padajú a gúľajú sa. Miesta nemáme nazvyš, tak Laco Fúska vymyslel a s pomocou Petra Bujnu vyhotovil systém dreveného zábradlia tak, že lopty ostanú namieste, ako na výstave. Ďakujeme. A môžeme cvičiť.

Zapojte sa do klubových aktivít v SINA Nitra n.o. :

Skúšky skupiny RADOSŤ - Každý pondelok o 9:30 h.
Tvorivé dielne krúžku RADKA - Každý štvrtok o 9:30 h. 
Kondičné cvičenie – každý utorok o 15:30 h.
Posilňovňa – individuálne po tel. dohode

Očko 10/2021 – spracoval Josef Zbranek